Carito si Samiak jo si Mayin "Bayia Utang"Wartawan : Ampera Salim
Editor : andri
09 November 2014 13:27 WIB
Akia akia ko Mak Uniang nan mangaleh di lapau simpang mulai mangaluah. Jua bali lah kurang. Urang minun kopsteng jo goreang ubi sajo nan banyak. Mintak te talua, jus pokat sarato abuih mi, buliah disabuik inda ado. Karano tu manurun bana pamasukan Mak Uniang. Mungkin karano padi dek mancik. Pamilu lah sudah.
Nan biaso jua bali malam ka malam, salasai juwo ansuran oto keredit nan dibali Mak Uniang. Kini tapaso Mak Uniang marangkak Batusangka – Padang. Kok jadi pulo bensin naiak pakan katibo, batambah caruah pikran Mak Uniang. Tantu naik pulo ongkos trapel. Lah jaleh kalangang panumpang.
“Miak waden panik mah. Ansualah utang waang lu ba a? Ko lah sajak manjalang puaso, utang minun makan waang, alun juwo babayia lai. Lah sudah lo rayo aji. Lah Muharam pulo bulan kini haa,” mintak Mak Uniang ka Samiak manjalang sumbayang Luhua, kutiko langang, Kamih kapatang.
Sabab, mako dimintak takalo langang, dek baitu pasan Mandiangko Ungku Malin samaso dulu. Pasan liau tu: kok mintak piutang musti di nan langang. Supayo urang nan bautang indak malu. Takalo ka mambayia utang harus di nan rami. Supayo ado sasi bahaso awak lah mambayia utang.
“Jadih Mak Uniang. Aman tu. Beko malamlah. Waden payi ka pasa santa lu mambawo kulik manih,” jawek Samiak. “Sajak pakan nan lapeh lah ka babayia mah, Mak Uniang. Tapi ndak kasampaian juwo karano banyak kandak urang rumah nan manyasak.”
“Tarimokasih Miak. Ciek layi toloang waang laluan ka kawan waang sakali dih. Si Mayin, adolo sangkuik salayang mah,” kecek Mak Uniang manyambia.
“Apo lo tu Mak Uniang. Barutang lo inyo paja tu,” tanyo Samiak.
“Yo ado babarapo kali dulu inyo mambawo kawan-kawannyo minun. Tamasuak pitih duah kabanda nan alun disetornyo,” jaleh Mak Uniang sambia acuah tak acuah masuak ka dalam kadai.
“Yo lah Mak. Beko disampaian ka inyo mugarik,” jawek Samiak lansuang tancap gas ka pasa mambawo kulik sakabek ketek.
Lah pulang manjalang mugarik sobok jo Mayin. Samiak manyampaian pasan Mak Uniang, “Waang mambuek malu waden sae mah. Tadi Mak Uniang pasan. Bayialah utang waang tu. Beko tahu lo nan lain,” lagak Samiak takah mintak piutang.
“Ijan kareh bana. Tadanga lo dek Ungku Imam jo jamaah lain. Malu waden,” jawek Mayin babisiak.
“Biya waden sajo beko maaagiah ka Mak Uniang. Waang ado ado se karajo waang,” gaya Samiak takah ka manoloang.
“Jadih kawan. Beko waden pakai sajo pitih kas musajik sabanta dulu. Malakik barisuak pagi. Kan ndak ba a do nak,” tanyo Mayin.
“Ndak ba a gai do. Kan alun paguno lai. Pakai sajolah dulu,” jawek Samiak jo elok hati.
Ruponyo, pagi tadi sudah sumbayang Subuah, Mak Uniang sobok jo Mayin. “Lah ambo kiriman pitih Mak Uniang ka si Samiak, sanjo hari Kamih,” kecek Mayin.
“Alun sampai lai Yin. Mungkin nyo lupo mah. Nan utang inyo yo lah dibayianyo,” jawek Mak Uniang lunak.
“Kalera paja ko mah Mak Uniang. Di sasaknyo pitih ka waden untuak mambayia utang inyo kironyo,” kecek Mayin sambia manggaletang mamareso ka dalam musajik. Samantaro si Samiak lah dulu pulang sanyum sanyum......
min_Latn eng_Latn bug_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn